C 99/112
BG
Официален вестник на Европейския съюз
1.3.2022 г.
Сряда, 7 юли 2021 r.
категоричния ангажимент съответно на ЕС и НАТО за солидарност и сигурност, по време на прегледа на стратегическата концепция и изготвянето на стратегическия компас, като същевременно счита, че автономността на процесите на вземане на решения на двете организации следва да се зачита изцяло;
14. приветства положителния тон относно сътрудничеството между ЕС и НАТО в заключителното комюнике от срещата на високо равнище на НАТО на 14 юни 2021 г.; счита обаче, че са необходими значително повече усилия за по-нататъшното развитие на сътрудничеството между ЕС и НАТО и за постигане на истинско стратегическо партньорство; подчертава, че ЕС е партньор на НАТО и че сътрудничеството между ЕС и НАТО прави и двата съюза по-силни и се основава на договорените ръководни принципи на прозрачност, реципрочност, приобщаване и автономност на двете организации при вземането на решения; подчертава, че развитието на съгласувани, допълващи се и оперативно съвместими отбранителни способности е от съществено значение за повишаване на сигурността на евроатлантическия регион в съответствие с принципа на единния набор от сили; отново заявява, че европейската способност за действие, било то в партньорство или автономно, е от съществено значение за взаимното допълване и за приноса за изпълнението на основните задачи на НАТО, както и за засилване на предотвратяването на конфликти, а оттам и за сигурността на европейския континент като цяло;
15. счита, че бъдещото сътрудничество между ЕС и НАТО следва да надгражда уникалния експертен опит на ЕС както в управлението на граждански кризи и изграждането на капацитет, по-специално чрез Способностите за планиране и провеждане на граждански операции (СРСС), така и в управлението на военни кризи чрез Способностите за планиране и провеждането на военни операции (MPCC) и опита, придобит по време на 37-те военни операции, проведени на място от 2003 г. насам, и помощта, оказвана от военните участници на партньорските държави посредством инициативата за изграждане на капацитет в подкрепа на сигурността и развитието (CBSD) и Механизма за подкрепа на мира в Африка, който беше интегриран в Европейския механизъм за подкрепа на мира;
16. приветства яснотата на езика в комюникето от срещата на високо равнище на НАТО от 14 юни 2021 г. относно значението на устойчивостта; подчертава, че както ЕС, така и НАТО следва да засилят сътрудничеството си и да го координират по-ефективно в ключовата област на устойчивостта, и подчертава амбицията на ЕС да разработи съдържателен подход за укрепване на различните граждански и военни аспекти на устойчивостта, наред с другото в областта на защитата на критична инфраструктура, например в секторите на транспорта, енергетиката и информационните технологии, както и ролята на ЕС като ключов фактор в борбата с дезинформацията и фалшивите новини;
17. приветства положителното решение на Съвета от 6 май 2021 г. за упълномощаване на координатора на проекта „Военна мобилност“, Нидерландия, да покани САЩ, Канада и Норвегия, след подадените от тях съответни искания, да участват в проекта по линия на ПСС за военна мобилност, подчертава, че това участие представлява важна стъпка към по-голяма съгласуваност между съответните усилия на ЕС и НАТО за развитие на способностите и е конкретен пример за засилено трансатлантическо партньорство; припомня, че извънредното участие на трети държави в проекти по линия на ПСС, при условие че не подкопава целта за насърчаване на ОПСО на ЕС и че отговаря на договорен набор от политически, материални и правни условия, може да бъде от стратегически интерес за Съюза, особено ако осигурява технически експертен опит или допълнителни способности; счита, че това важи особено за стратегическите партньори като съюзниците от НАТО, държавите от Западните Балкани и партньорите от Източното партньорство; припомня своята позиция, че участието на трети държави може да бъде само по изключение, че трябва да се решава се за всеки отделен случай и да е по покана на държавите — членки на ЕС, и подчертава, че това участие следва да осигури добавена стойност и да допринесе за укрепването на ОПСО; припомня също така, че участието на трети държави трябва да е в съответствие със съответните правила, определени в Решение (ОВППС) 2020/1639;
18. подчертава значението на трансатлантическото сътрудничество по редица международни въпроси, като изменението на климата, реакцията при пандемия, нововъзникващите революционни технологии, изкуствения интелект, киберсигур­ ността, борбата с тероризма, включително джихадисткия и спонсорирания от държавата тероризъм, енергетиката, морската сигурност и устойчивост, както и в областта на космическото пространство;
19. отчита важното сътрудничество между ЕС и НАТО в Западните Балкани, като например между мисията на Европейския съюз в областта на върховенството на закона в Косово (EULEX) и силите на Косово (KFOR); приветства операцията EUFOR Althea, чийто оперативен щаб се намира във Върховната щабквартира на съюзните сили на НАТО в Европа (SHAPE) въз основа на договореностите „Берлин плюс“ с НАТО, която допринася по силата на тези договорености за безопасна и сигурна среда в Босна и Херцеговина след като пое съответните отговорности от силите за стабилизиране на НАТО (ЕСФОР) през 2004 г.; отбелязва, че опитът и извлечените поуки от тези мисии и операции допринасят за това всяко настоящо и бъдещо сътрудничество между ЕС и НАТО да осигурява мир, сигурност и стабилност в засегнатите региони и за